
A tánc iránti attitűd tanulásban akadályozott fiatal felnőtteknél

Kulcsszavak: tanulásban akadályozott; ép intellektus; tánc; attitűd; fiatal felnőtt
Pályamunkám egy empirikus kutatás, amelyben n=124 fő vett részt. A kutatás célcsoportja a
fiatal felnőttek két csoportja volt, amelyből 62 fő enyhe fokú intellektuális képességzavarral
rendelkezett, 62 fő pedig neurotipikus fejlődésű személy volt. A vizsgálat célja a tánchoz való
hozzáállás felmérése, s azoknak a különbségeknek a feltárása volt, amelyek eltérés
mutathatnak a célcsoportok között. Az eredmények jegyében a neurotipikus és a tanulásban
akadályozott fiatal felnőttek tánc iránti attitűdjében a legfontosabb különbségek a tánc
szeretetében, a táncos tevékenységek megvalósításában, illetve a táncolás, mint mozgásforma
megközelítésében fedezhetők fel. A tanulásban akadályozott fiatal felnőttek tánchoz való
viszonyulását véleményük szerint a sérültségük befolyásolja, hiszen több területen is eltér a
neurotipikus fiatalok válaszaihoz képest. A tánctevékenységet folytató fiatalok attitűdjére
jellemző, hogy nyugodtabb és pozitívabb hozzáállást mutatnak az élet többi területéhez is. A
tánc jótékony hatásai pedig többek között a magasabb önbizalom és kiegyensúlyozottság,
mert esetükben a tánc problémamegoldó stratégiaként működik.
A kutatás konklúziójaként törekedni szükséges a későbbiekben arra, hogy egyre több olyan
táncolási esélyt biztosítsunk a fogyatékkal élők számára, amikor önmaguk lehetnek, nem kell
szégyellniük azt, akik és amilyenek. Kutatásommal részben ez is volt a célom, hogy egyfajta
szemléletformálást kezdeményezzek a környezetemben, majd később egyre szélesebb körben
a téma kapcsán. A tánc jótékony hatásai a testre és lélekre is pozitívan hatnak, így terápiás
vagy önfejlesztő, önismereti eszközként való elterjedése is kívánatos lehet.



